Kontreistories: Die kuns van storievertel herleef by Aardklop | Maroela Media
My ouma Van Heerden het vir ons kleinkinders laslappiekomberse gemaak. Sy het die lappies gesny van die kombuisgordyne in hul huis op Graaff-Reinet, die tafeldoek van die huis in Colesberg, die rok wat sy gedra het toe sy swanger was op Philippolis … Só het sy haar en oupa se lewensverhaal ingeweef in dié komberse wat nou elkeen 'n erfstuk geword het.
Ek onthou die stories elke keer as ek na die kombers kyk.
Hoe sal ons kinders ons stories onthou as ons dit nie aan hulle nie vertel nie?
Kom sluit tydens Aardklop by Maroela Media aan waar ons die kuns van storievertel gaan laat herleef met ons produksie, "Kontreistories".
Johny Klein, wat by verskeie verhoogproduksies betrokke was, maar veral bekend is vir sy vertellings van Ferdinand Deist se kortverhale, gaan die gesprek lei. Fanus Hansen, storieverteller van formaat en tans die dominee by die NG Gemeente Potch-Oos, en Alanka Craffert, 'n oud-Puk wat 'n hotelskool en opleidingstrum in die Hoedspruit-omgewing bestuur, sluit by Johny aan op die verhoog.
Kom kuier lekker saam met ons en luister na die mooiste kontreistories deur die beste storievertellers uit die distrik. Ontmoet ook sommer Maroela Media se personeel wat lank al vir jou soos familie voel!
Kaartjies is nou reeds beskikbaar vir "Kontreistories" by Ticketpro vir slegs R100 pp
Wanneer: 25, 26, 27 September 2019, elke aand om 19:30
Waar: Aardklop-feesterrein, by die oop restaurant-area
Carolina - Podiumpret
In die Paarl het Podiumpret op 7 September die Tolla van der Merwe Storieverteller van die Jaarkompetisie. Hou ons dop – die volgende stop is Oppiestoep.